તેમજ એક વખત નિર્ણય થાય ત્યારબાદ તેનો ચુસ્ત અમલ કરાવતા હતા. એ રીતે જોઇએ તો રાજ્યના નિર્ણયોના અમલની વ્યવસ્થા આજ કરતાં પણ વધારે પરિણામલક્ષી હોય તેમ જણાય છે. જેમ કે સયાજીરાવ ગાયકવાડે ફરજિયાત કેળવણીની પ્રથા તો દાખલ કરી તથા સાથે જ તેનો કોઇ ભંગ કરે તો ભંગ કરનારને દંડ કરવાની તેમજ વસુલવાની ચોક્કસ વ્યવસ્થા પણ ઊભી કરી. આ બાબત નોંધપાત્ર છે. સારા નિર્ણયોની જાહેરાત થયા બાદ જો તેના અમલીકરણ તરફ તંત્ર ઉદાસીનતા દાખવે તો તેવા પ્રજાલક્ષી નિર્ણયોનો લાભ નાગરિકોને મળતો નથી. આજના સંદર્ભમાં જોઇએ તો રાઇટ ટુ એજ્યુકેશન (આર.ટી.ઇ.)નો આદર્શ કાયદો છે, પરંતુ તેના ચુસ્ત અમલીકરણ સામેના પડકારો મોટી સંખ્યામાં આપણી આસપાસમાં જોવા મળે છે.